钦定古今图书集成/明伦汇编/氏族典/第106卷 > 裴度
## 钦定古今图书集成/明伦汇编/氏族典/第106卷 > 裴度

按《唐书裴度传》：“度字中立，河东闻喜人。贞元初，擢进
士第，补校书郎，调河阴尉，迁监察御史。武元衡帅西
川，表掌节度府书记，召为起居舍人。元和六年，知制
诰。久之，进御史中丞。王师讨蔡，以度视行营诸军，还
奏攻取策，与帝意合。进兼刑部侍郎。李师道谋缓蔡
兵，伏盗刺用事大臣，击度伤首。议者欲罢度安反侧。”
帝怒，拜中书侍郎、同中书门下平章事。由是讨贼益
急。十二年，宰相李逢吉建言“饷亿烦匮，宜休师”，唯度
请身督战。即拜淮西宣尉、招讨处置使。未几，李愬缚
吴元济，度入朝，进弘文馆大学士、晋国公，复知政事。
程异、皇甫鏄以言财赋幸，俄得宰相。度三上书，极论
不可，帝不纳，纤人始得乘罅。以检校尚书右仆射为
河东节度。穆宗即位，进检校司空。朱克融、王廷凑乱
河朔，加度镇州行营招讨使。度入贼境，数斩将以闻。
时元稹显结宦官，惮度复当国，因经置军事，数居中
持梗。度上书痛暴稹过恶，帝诏度由太原朝京师。议
者交口请相，度乃以本官兼中书侍郎、平章事。权佞
侧目，谓李逢吉险贼善谋，可以构度，共讽帝召逢吉
还，拜兵部尚书。度居位再阅月，果为逢吉所间，罢为
左仆射、山南西道节度使，夺平章事。宝历二年，度请
入朝，诏复使辅政。帝崩，定策诛刘克明等，迎立江王，
是为文宗，加门下侍郎。度自见功高位极，不能无虑，
稍诡迹避祸，于是牛僧孺、李宗闵同辅政，娼度勋业
久居上，即白帝出为山南东道节度使。八年，徙东都
留守，俄加中书令。度不复有经济意，乃治第东都，作
别墅号“绿野堂。”与白居易、刘禹锡为文章，不问人间
事，而帝知度神明不衰。开成二年，复以本官节度河
东。三年，以病丐还东都，真拜中书令。使者及门而度
薨，谥文忠。五子，识、谂知名。